**Procedure for anvendelse af Lidemark forsamlingshus**

I henhold til den indgåede samarbejdsaftale mellem Lidemark Bylaug og Lidemark forsamlingshus har bylaugets medlemmer opnået favorable betingelser for at anvende forsamlingshuset når det ikke er udlejet.

Det kan være til en enkeltstående begivenhed eller en ugentlig begivenhed, f.eks. kortspil, tv-aften, strikkeklub, madlavning, yoga, gymnastik, foredrag eller tilsvarende.

For anvendelsen er fastsat en brugerbetaling til dækning af varme og el m. v. på 20 kr. pr. deltager dog minimum 100 kr. pr. gang. For hold med mere end 10 deltagere aftales særskilt pris. Det er tilstrækkeligt, at en af deltagerne er medlem af bylauget.

Intentionen med de favorable vilkår er et ønske fra bestyrelserne i Lidemark Bylaug og Lidemark Forsamlingshus om, at forsamlingshuset bliver anvendt af og skal være til som et kreativt og socialt samlingssted for Lidemark og omegns beboere.

Den favorable pris forudsætter, at man selv gøre rent efter sig.
D. v. s. gulvet vaskes hvor man har været, brugt service vaskes af, stolene sættes op på bordene efter brug. I det hele taget efterlades forsamlingshuset, som man har modtaget det.

Såfremt forsamlingshuset ønskes anvendt til private fester, gælder de almindelige lejebetingelser og -priser som fremgår af Lidemarks hjemmeside.

**Ønsker I at anvende forsamlingshuset er proceduren følgende:**

1. Kontakt Børge Johnsen (BJ) på bmjohnsen@outlook.dk.
2. Oplys:
:: Navn.
:: Kontaktoplysninger.
:: Tidspunkt(er) for anvendelse.
:: Anvendelsens art.
:: Antal deltagere, der tilmeldes.
3. BJ undersøger om forsamlingshuset er ledigt og om den ønskede anvendelse kan praktiseres og giver tilbagemelding med oplysning om pris, betaling m. v.

Lidemark den. 11.10.2019